สถาบันวิจัยดาราศาสตร์แห่งชาติ  แจงกรณีข่าวดาวเคราะห์น้อยเฉียดโลก 10 สิงหาคมนี้ ไม่เกิดผลกระทบต่อโลก
สถาบันวิจัยดาราศาสตร์แห่งชาติ (องค์การมหาชน) (สดร.) แจงกรณีข่าวดาวเคราะห์น้อยเฉียดโลก 10 สิงหาคมนี้ ไม่เกิดผลกระทบต่อโลก    นายสิทธิพร เดือนตะคุ เจ้าหน้าที่สารสนเทศดาราศาสตร์ชำนาญการ สถาบันวิจัยดาราศาสตร์แห่งชาติ (องค์การมหาชน) (สดร.) ชี้แจงกรณีมีข่าวดาวเคราะห์น้อย 2006 QQ23 (สองศูนย์ศูนย์หก คิวคิวสองสาม) ที่จะโคจรเข้าใกล้โลกในวันที่ 10 สิงหาคม 2562 มีระยะห่างจากโลกประมาณ 7.3 ล้านกิโลเมตร (ระยะทางเฉลี่ยจากโลกถึงดวงจันทร์ ประมาณ 0.38 ล้านกิโลเมตร) มีขนาดเส้นผ่านศูนย์กลางประมาณ 570 เมตร นั่น ว่า ดาวเคราะห์น้อย 2006 QQ23 ถูกค้นพบโดยหอดูดาวไซดิงสปริง ประเทศออสเตรเลีย เมื่อวันที่ 21 สิงหาคม 2549 จัดอยู่ในประเภทดาวเคราะห์น้อยใกล้โลก เนื่องจากมีการโคจรรอบดวงอาทิตย์ ที่ระยะห่างประมาณ 85-154 ล้านกิโลเมตร ทั้งนี้ เคยโคจรเข้าใกล้โลกมาแล้วหลายครั้ง การโคจรเข้าใกล้โลกในวันที่ 10 สิงหาคม 2562 จึงถือเป็นเรื่องปกติ ไม่มีโอกาสที่จะชนโลก และไม่มีอิทธิพลอะไรกับโลกแต่อย่างใด ด้วยปัจจุบันเทคโนโลยีมีความก้าวหน้า และนักดาราศาสตร์จากทั่วโลก ได้มีการศึกษาวิจัยเรื่องเหล่านี้ เพื่อที่จะหาแนวทาง และวิธีป้องกันที่จะไม่ให้สิ่งเหล่านี้พุ่งชนโลกอย่างแน่นอน และเป็นเรื่องดีที่จะได้มีการศึกษาและรู้เท่าทันเรื่องเหล่านี้อย่างเป็นวิทยาศาสตร์ เพื่อให้มีความตระหนักและตื่นตัวอยู่เสมอ